Vienotība

Apvienības izveidošana un 10. Saeimas vēlēšanas

2009. gada 29. janvārī partijas "Jaunais laiks", "Pilsoniskā savienība" un "Sabiedrība citai politikai" parakstīja vienošanos par sadarbību. Partijas izveidoja rīcības padomi, kurā no katras partijas deleģēja pārstāvi. Padomes sēdēs tika lemts par dažādiem jautājumiem. 5. augustā TV3 ziņu raidījumā tika ziņots, ka bijusī laikraksta "Diena" galvenā redaktore Sarmīte Ēlerte ir iesaistījusies šo partiju konsolidācijā. 19. augustā partiju vadītāji paziņoja par politiskās apvienības veidošanu, lai piedalītos 10. Saeimas vēlēšanās. 24. augustā tika parakstīts dokuments, saskaņā ar kuru partijas apņēmās piedalīties vēlēšanās ar vienotu sarakstu.
19. novembrī par apvienības nosaukumu tika izvēlēts "Vienotība" un dibināšanas kongress tika ieplānots martā. 24. decembrī partija "Visu Latvijai!" izteica vēlmi iesaistīties "Vienotībā", tāpat aicinot tajā iekļaut partijas Tēvzemei un Brīvībai/LNNK un Libertas.lv. 5. decembrī LSDSP vadītājs Jānis Dinevičs teica, ka tiek meklēti politiskie partneri, ar ko kopā startēt vēlēšanās. Kā vienus no kandidātiem viņš nosauca "Vienotību". 10. decembrī apvienība paziņoja par sadarbību ar Kristīgo Demokrātu savienību.
2010. gada 6. februārī "Pilsoniskās savienības" kopsapulce vienbalsīgi pieņēma lēmumu par dalību "Vienotībā". Tajā pašā dienā S. Ēlerte paziņoja, ka startēs vēlēšanās no "Vienotības" saraksta. 13. februārī dalību apvienībā apstiprināja arī "Jaunais laiks". 27. februārī "Sabiedrības citai politikai" kopsapulce atbalstīja pievienošanos "Vienotībai". 6. martā notika dibināšanas sapulce, kur ar 646 balsīm "par" tika apstiprināta apvienības dibināšana. 16. martā par apvienības valdes priekšsēdētāju ievēlēja Ģirtu Valdi Kristovski (PS).
21. martā S. Ēlerte dibināja "Meierovica biedrību par progresīvām pārmaiņām". Maijā tika ziņots, ka TB/LNNK un "Visu Latvijai!" domā par dalību "Vienotībā". 28. maijā "Vienotība" paziņoja, ka nav vienojusies ar šīm partijām. Tikmēr tika paziņots, ka "Vienotības" sarakstā kandidēs 10 "Meierovica biedrības" dalībnieki, tostarp, S. Ēlerte. "Vienotības" vēlēšanu sarakstā bija arī LSDSP biedrs Atis Lejiņš. Apvienība par Ministru prezidenta kandidātu izvirzīja esošo valdības vadītāju Valdi Dombrovski (JL).
Vēlēšanās apvienība ieguva 31,22% vēlētāju atbalstu un 33 deputātu mandātus. Par "Vienotības" frakcijas vadītāju 10. Saeimā kļuva Dzintars Zaķis (JL). Apvienība izveidoja koalīciju ar Zaļo un Zemnieku savienību, to veidotās valdības vadītājs atkal bija V. Dombrovskis. Savukārt Solvita Āboltiņa (JL) kļuva par Saeimas priekšsēdētāju.

Pārtapšana partijā un 11. Saeimas vēlēšanas

2011. gada 6. augustā Valkā notika partijas dibināšanas kongress. Ārkārtas 11. Saeimas vēlēšanās "Vienotības" saraksta līderis un Ministru prezidenta kandidāts atkal bija V. Dombrovskis. Vēlēšanās rezultāts bija sliktāks kā ieprieksējās vēlēšanās un 11. Saeimā partiju pārstāvēja 20 deputāti, kas pēc vēlēšanu rezultātiem bija trešā lielākā frakcija, tomēr pēc vairāku deputātu izstāšanās no Zatlera Reformu partijas Saeimā "Vienotībai" bija otrā lielākā frakcija. Lai arī vēlēšanās "Vienotība" ieguva vien trešo rezultātu, bieži tieši šo partiju uzskata par uzvarētāju, jo pēc 11. Saeimas vēlēšanām "Vienotības" pārstāvji V. Dombrovskis saglabāja Ministru prezidenta amatu, bet S. Āboltiņa Saeimas priekšsēdētāja amatu.
Kopš 2011. gada marta apvienības (vēlāk partijas) vadītāja bija S. Āboltiņa (līdz 2016. gadam), kas rotācijas kārtībā pārņēma apvienības valdes priekšsēdētāja amatu no Ģ. V. Kristovska. Viņš kļuva par partijas līdzpriekšsēdētāju, otrs līdzpriekšsēdētājs bija Aigars Štokenbergs (SCP). 2011. gada 26. novembra partijas kongresā Tukumā par partijas valdes priekšsēdētāju tika ievēlēta S. Āboltiņa, valdes priekšsēdētāja vietnieki — Ģ. V. Kristovskis un Artis Pabriks, bet partijas domes priekšsēdētāja — Sandra Kalniete. Jau pirms kongresa par partijas ģenerālsekretāru kļuva Artis Kampars.
2012. gada 1. decembra kongresā ievēlēja šādu partijas vadību: valdes priekšsēdētāja S. Āboltiņa, domes priekšsēdētāja S. Kalniete un domes priekšsēdētājas vietniece Linda Medene, partijas valdē Eiropas Parlamenta deputāti Valdis Dombrovskis un Artis Pabriks, Saeimas deputāti Jānis Reirs, Ilze Viņķele, Lolita Čigāne, Aleksejs Loskutovs, Andrejs Judins, Edvards Smiltēns, izglītības un zinātnes ministre Ina Druviete, kā arī Olafs Pulks, Inga Priede, Karina Korna, Inese Vaidere, Kārlis Šadurskis.

12. Saeimas vēlēšanas un darbības laiks

2013. gada 27. decembrī "Vienotība" ar Reformu partiju vienojās kopīgi startēt 12. Saeimas vēlēšanās. 2014. gada pirmajā pusē virkne Reformu partijas redzamāko politiķu iestājās "Vienotībā". Saeimas vēlēšanās partijai izdevās iegūt 23 mandātus, kas bija par 3 vietām vairāk kā iepriekšējās parlamenta vēlēšanās.
2016. gada jūnijā partijas ārkārtas kongresā priekšsēdētāja amatā S. Āboltiņas vietā tika ievēlēts Andris Piebalgs.
2016. gada 12. oktobrī stājās spēkā Rīgas apgabaltiesas spriedums par 4000 eiro sodu, kuru KNAB 2015. gada 13. maijā piemēroja partijai saistībā ar vēlēšanu izdevumu pārkāpumiem. Sods bija lielākais 12. Saeimas vēlēšanās. Problēmas izraisīja kandidāti, kuri veidoja savas personīgās priekšvēlēšanu kampaņas. KNAB arī pieņēma lēmumu pārtraukt valsts finansējumu, kas tiek piešķirts partijām, par kurām iepriekšējās vēlēšanās nobalsojuši vairāk nekā 2% vēlētāju ("Vienotībai" ik gadu pienācās 141 669 eiro).
2017. gada 17. jūlijā, pēc nesaskaņām ar S. Āboltiņu no partijas izstājās deputāti Ilze Viņķele, Lolita Čigāne, Andrejs Judins, Ints Dālderis un Aleksejs Loskutovs, bet jau 2018. gada rudenī notikušajās 13. Saeimas vēlēšanās I. Dālderis, A. Judins un A. Loskutovs tomēr startēja no "Vienotības" saraksta.
Pēc tam, kad 2017. gada jūlijā A. Piebalgs paziņoja, ka nekandidēs uz partijas valdes priekšsēdētāja amatu, partijā izvirzījās vairāki pretendenti uz vadītāja vietu. Iekšējo nesaskaņu dēļ no "Vienotības" izstājās viens no pretendentiem Edvards Smiltēns, savukārt par priekšsēdētāju tika ievēlēts Arvils Ašeradens. S. Āboltiņa no partijas tika izslēgta 2017. gada 6. novembrī.

13. Saeimas vēlēšanas

Pirms 13. Saeimas vēlēšanām partija "Vienotība" iesaistījās apvienībā "Jaunā Vienotība" kopā ar piecām citām politiskajām partijām: "Kuldīgas novadam", "Tukuma pilsētai un novadam", "Valmierai un Vidzemei", "Jēkabpils reģionālo partiju" un "Latgales partiju".